Document ID: 32001R2592

Ir-Regolament tal-Kummissjoni (KE) Nru 2592/2001
tat-28 ta' Diċembru 2001
li jimponi l-ħtieġa ta' iktar testijiet u informazzjoni fuq il-fabbrikanti jew l-importaturi ta' ċerti sustanzi ta' prijorità kif previst skond ir-Regolament tal-Kunsill (KEE) Nru 793/93 dwar il-valutazzjoni u l-kontroll tar-riskji tas-sustanzi eżistenti
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 793/93 tat-23 ta' Marzu 1992 dwar il-valutazzjoni u l-kontroll tar-riskji tas-sustanzi eżistenti [1], u b'mod partikolari l-Artikolu 10(2) tiegħu,
Billi:
(1) L-Istati Membri nnominati bħala relaturi skond ir-Regolament (KEE) Nru 793/93 għal ċerti sustanzi ta' prijorità li jkunu għaddejjin mill-attivitajiet tal-valutazzjoni tar-riskji, ivvalutaw it-tagħrif sottomess mill-fabbrikanti jew l-importaturi rigward dawn is-sustanzi. Wara konsultazjoni mal-fabbrikanti jew l-importaturi interessati, iddeċidew jekk, għall-finijiet tal-valutazzjoni tar-riskji, ikunx meħtieġ li dawn il-fabbrikanti jew importaturi jeħtiġilhom li jissottomettu iktar tagħrif u/jew iwettqu iktar testijiet.
(2) Il-fabbrikanti u l-importaturi ċċekkjaw jekk it-tagħrif meħtieġ sabiex jivvalutaw is-sustanzi fil-kwistjoni hux disponibbli minn għand il-fabbrikanti jew l-importaturi ta' qabel ta' dawn is-sustanzi, skond l-Artikolu 10(5) tar-Regolament (KEE) Nru 793/93. Il-fabbrikanti u l-importaturi ċċekkjaw ukoll, f'konsultazzjoni ma' l-Istati Membri nnominati bħala relaturi, jekk it-testijiet fuq l-annimali jistgħux jiġu mibdula jew limitati bl-użu ta' metodi oħra.
(3) Il-Kummissjoni ġiet mgħarrfa mill-Istati Membri nnominati bħala relaturi bil-ħtieġa li jitolbu iktar tagħrif u testijiet minn għand il-fabbrikanti jew l-importaturi ta' dawn is-sustanzi.
(4) L-Istati membri nnominati bħala relaturi issottomettew lill-Kummissjoni l-protokolli dwar it-testijiet ulterjuri mitluba.
(5) L-Artikolu 12(3) tar-Regolament (KEE) Nru 793/93 jipprovdi illi fil-każ ta' sustanza prodotta jew importata bħala jew fi tħejjija minn numru ta' fabbrikanti jew importaturi, it-testijiet iktar jistgħu jitwettqu minn fabbrikant/importatur wieħed huwa u jaġixxi fl-isem il-fabbrikanti jew l-importaturi interessati. F'dan il-każ, il-fabbrikanti jew l-importaturi l-oħra jridu jagħmlu riferiment għat-testijiet imwettqa u jagħmlu kontribuzzjoni ġusta u ekwa rigward l-ispejjeż.
(6) Id-disposizzjonijiet ta' dan ir-Regolament huma skond l-opinjoni tal-Kumitat stabbilit bl-Artikolu 15 tar-Regolament (KEE) Nru 793/93,
ADOTTAT DAN IR-REGOLAMENT:
Artikolu 1
Il-fabbrikant/i u l-importatur/i tas-sustanzi elenkati fl-Anness ma' dan ir-Regolament, li ssottomettew it-tagħrif skond il-ħtiġiet ta' l-Artikoli 3, 4, u 9 tar-Regolament (KEE) Nru 793/93, għandhom jipprovdu t-tagħrif u jwettqu t-testijiet indikati fl-Anness ma' dan ir-Regolament u għandhom jikkunsinnaw ir-riżultati rilevanti lill-Istati Membri nnominati bħala relaturi.
It-testijiet għandhom jitwettqu skond il-protokolli speċifikati mill-Istati Membri nnominati bħala relaturi.
Ir-riżultati jridu jiġu mogħtija fil-limiti taż-żmien stabbiliti fl-Anness.
Artikolu 2
Dan ir-Regolament għandu jidħol fis-seħħ fil-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Diċembru 2001.

Labels: 12
0
3
20